Metodické usmernenie č. MF/022139/2016-31 zo dňa 20.12.2016
k postupu účtovania tvorby a čerpania rezervného fondu príspevkových organizácií
Príspevkové organizácie vedú účtovníctvo v zmysle zákona č. 431/2002 Z. z. o účtovníctve v znení neskorších predpisov a na základe Opatrenia MF SR č. 16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov (ďalej len „Opatrenie“).
Podľa zákona č. 523/2004 Z. z. o rozpočtových pravidlách verejnej správy v znení neskorších predpisov (ďalej „Zákon o rozpočtových pravidlách“), je príspevková organizácia právnickou osobou štátu, obce, a vyššieho územného celku, ktorej menej ako 50 % výrobných nákladov je pokrytých tržbami, a ktorá je na štátny rozpočet, rozpočet obce, alebo rozpočet vyššieho územného celku zapojená príspevkom. Platia pre ňu finančné vzťahy určené zriaďovateľom v rámci jeho rozpočtu.

V zmysle § 25 Zákona o rozpočtových pravidlách, príspevková organizácia povinne vytvára rezervný fond z kladného výsledku hospodárenia, a to v plnej výške. To znamená, že rezervný fond je tvorený celou výškou výsledku hospodárenia hlavnej ako aj podnikateľskej činnosti, pričom nezáleží, ktorá činnosť vytvorila kladný a ktorá záporný výsledok hospodárenia. Prostriedky rezervného fondu je možné použiť na vysporiadanie záporného výsledku hospodárenia.

Ak účtovná jednotka nemá vytvorený rezervný fond v dostatočnej výške na to, aby ním vysporiadala záporný výsledok hospodárenia, môže tento výsledok umorovať postupne v priebehu ďalších rokov. Zákon o rozpočtových pravidlách neurčuje lehotu, počas ktorej by mal byť záporný výsledok hospodárenia umorený. Z ustanovenia § 25 Zákona o rozpočtových pravidlách vyplýva, že tvorba rezervného fondu je stanovená zákonom a nie je možné ju upravovať rozhodnutím zriaďovateľa prípadne štatutárneho orgánu. 

Účtovanie tvorby a použitia rezervného fondu v príspevkovej organizácii upravuje § 53 Opatrenia. Tvorba rezervného fondu z výsledku hospodárenia hlavnej aj podnikateľskej činnosti  sa účtuje na ťarchu účtu 431 – Výsledok hospodárenia a v prospech účtu 421 – Zákonný rezervný fond. Použitie  rezervného fondu na vysporiadanie záporného výsledku hospodárenia príspevkovej organizácie sa účtuje na ťarchu účtu 421 – Zákonný rezervný fond a v prospech účtu 431 – Výsledok hospodárenia a účtu 428 – Nevysporiadaný výsledok hospodárenia minulých rokov.

Príklad: 
Účtovná jednotka dosiahla za rok 2015 kladný výsledok hospodárenia vo výške 100 eur. V roku 2016 je tento výsledok hospodárenia predmetom tvorby rezervného fondu. V roku 2016 dosiahla účtovná jednotka záporný výsledok vo výške 140 eur.

P. č.	Text	Suma	MD	D	
1	Začiatočný stav účtu 431 - Výsledok hospodárenia za rok 2015, v tom:	100	701	431	
	-	Výsledok hospodárenia hlavnej činnosti	150	701	431	
	-     Výsledok hospodárenia podnikateľskej činnosti	-50	431	701	
2	Tvorba RF v roku 2016 z kladného výsledku hospodárenia predch. obdobia
(preúčtovanie na základe interného účtovného dokladu)	100	431	421	
3	Začiatočný stav účtu 431 – Výsledok hospodárenia za rok 2016 	140	431	701	
4	Vysporiadanie záporného výsledku hospodárenia za rok 2016 v roku 2017 z rezervného fondu	100	421	431	
5	Prevod nevysporiadaného záporného výsledku hospodárenia za rok 2016	40	428	431	

Dátum:           20.12.2016
Vypracoval:         Ing. Jana Hvojníková
                            odbor legislatívy a súhrnného výkazníctva štátu
                            tel. 02/59 58 32 35

Schválil:              Ing. Ladislav Zakhar, PhD.
                            odbor legislatívy a súhrnného výkazníctva štátu
                            tel. 02/ 59 58 32 22
                          
                            Ing. Miriam Majorová, PhD.
                            riaditeľka odboru legislatívy a súhrnného výkazníctva štátu